Dommeren tørket tårene under gjennomgangen av døde ungdommer
Anders Behring Breivik følger gjennomgangen av drapene med uttrykksløst ansikt. Oslo tingrett begynte i dag å gå gjennom obduksjonsrapportene etter de 13 ungdommene som ble skutt og drept inne i Kafébygget på Utøya. Dommer Arntzen måtte flere ganger tørke tårene under de sterke beskrivelsene og minneordene om ungdommene.Svært mange pårørende og etterlatte er til stede i retten og følger gjennomgangen fra rettsmedisinerne og politiet. Det innebefatter bilder fra Kafébygget etter at de døde var hentet ut, men der blodsporene taler sitt tydelige språk. Dommerne, advokater og tiltalte selv sitter med fotomapper der man ser bilder av de drepte. Anders Behring Breivik følger fortsatt rolig med, og ser iblant ned i fotomappen på bordet, men viser ingen tegn til følelser - Det er en tung dag i retten i dag. Jeg så også at dommeren gråt, og det er det flere som gjør, sier VGs kommentator Anders Giæver.Kafébygget var det første bygget Breivik gikk til, etter at han hadde drept Monica Bøsei, Trond Berntsen og åtte andre mennesker ute i friluft på Utøya. En av dem var Gunnar Linaker (23), som var det første offeret retten fikk beskrevet i dag. Han ble funnet hardt skadet på teltplassen, og døde på sykehus neste dag. - Hans aller sterkeste egenskap var omsorgen for andre, for sin søster, venner og kolleger. Og fik han anledning, danset han som ingen andre, leste bistandsadvokat Nadia Hall for retten. Da Breivik selv beskrev drapene i Kafébygget under sin forklaring, fortalte han at målet var å henrette så mange som mulig der inne. - Jeg husker ingenting fra det rommet, men da jeg var der på rekonstruksjonen så jeg at det var mye blod. I ettertid har jeg fått vite at jeg har drept seks-syv mennesker i det rommet, men jeg har ingen minner fra det, sa han til retten.Politiet har gjort grundige undersøkelser i bygget for å forsøkte å gi de etterlatte svar på hva som skjedde og rekkefølgen i hendelsene. - I Lillesalen døde det syv ungdommer, i storsalen døde det fem ungdommer. En ungdom døde i korridoren bak, forklarte politioverbetjent Trond Sandsbråten, som går gjennom hvert enkelt drap for retten. Han begynte med å beskrive Margrethe Bøyum Kløven (16), som ble funnet drept i Lillesalen. Flere pårørende viste sterke følelser da bilder fra Kafébygget kom på skjermen i retten. - Margrethe Bøyum Kløven var en jente med mye liv og godt humør. Hun hadde evne til å se menneskene rundt seg og omsorg for de som falt utenfor, sa bistandsadvokat Anitra Haldorsen.Silje Merete Fjellbu (17) ble også funnet skutt og drept i Lillesalen. - Silje var en fargerik 17-åring som var full av kjærlighet for alle. Hun var distré, rotete og forelsket. Hun var uforutsigbar, forutsigbar og en pappajente. Hun kunne være forelsket i det ene øyeblikket til å være opptatt av heavy metal i det neste, sa bistandsadvokat Siv Hallgren. Rettsmedinsinerne viste deretter hvordan Guro Vartdal Håvoll (18) ble drept. - Når Guro skal beskrives bruker man ord som engasjert og positiv. Det var mye liv, latter og sang rundt henne. Hun var kunnskapsrik og kunnskapssøkende, leste bistandsadvokaten.Ronja Søttar Johansen (17) fra Vefsn var også blant de drepte i Lillesalen. Hun var politisk engasjert og sto på for det hun brente for. Hun mislikte urettferdighet. Hun er dypt elsket og savnet, leste bistandsadvokat Karle Øvereng. Mens Sandsbråten fortalte om hvor Mona Abdinur (18) fra Oslo, ble funnet, kom igjen noen av de grusomme bildene over skjermen. Breivik viste fortsatt ingen tegn til følelser. Like etter hendelsen ble det lagt ut meldinger på Facebook at Mona hadde overlevd. Da de ikke fikk kontakt trodde familien hun var død. Det fikk de bekreftet av politiet seks dager etter, leste bistandsadvokat Tore Øydne. Sondre Kjøren (17) fra Orkdal kom heller ikke hjem fra Utøya. - En vakker gutt er blitt frarøvet oss. Vi vil alltid huske de varme brune øynene og det levende smilet, men aller vakrest var du innvendig. Glad i deg, «You'll never walk alone», leste bistandsadvokat Mette Skoklefald på vegne av familien. Bendik Rosnæs Ellingsen (18) hadde sommerjobb på 2. året i Politi - og Justisdepartementet, men var på Utøya da bomben sprang. Han ble funnet drept i Lillesalen. - Bendik var en særdeles glad gutt den siste tiden av sitt liv. Med førerkort kunne han farte rundt til alle sine gjøremål og for å møte kjæresten og venner. Han etterlater seg en storesøster, mor og far, leste bistandsadvokat Siv Hallgren.Eivind Hovden (15) fra Tokke i Telemark er det første av drapsofrene som ble funnet i Storesalen på kafebygget. Han var blant de yngste deltagerne. - Vår kjæreste gutt ble tatt fra oss, men livet hans har vi for alltid, sa bistandsadvokat Bjørn Nærum. Lene Maria Bergum (19) ble funnet like ved Hovden i Storsalen. Hun avsluttet skolen med et flott vitnemål. Hun hadde alle muligheter og fremtiden lå foran henne. Drømmen hennes var å bli veterinær. Høsten 2011 skulle hun til Barcelona med en venninne for å studere forberedende fag, leste Siw Bleikvassli. Elisabeth Trønnes Lie (16) fra Halden ble også funnet drept i Storesalen. - Elisabeth var en livsglad jente på 16 år. Hun var glad i musikk, sang og teater. Hun hadde omsorg for andre og alltid noe positivt å si. Hun hadde fått kjæreste og lappen for moped. Livet hennes denne sommeren var perfekt, sa bistandsadvokat Siv Hallgren. Henrik André Pedersen (27) er det siste drapsofferet retten fikk beskrevet i dag. Han satt i fylkesstyret til Finnmark AUF og var blant de eldste deltagerne på Utøya. - Han var yngst av to søsken, og en stolt onkel. Han brant for det han gjorde, og var godt likt, sa bistandsadvokat Mette Yvonne Larsen på vegne av familien.
Selv dommer Wenche Elisabeth Arntzen måtte tørke tårene etter hvert som retten fikk lest opp beskrivelsene av drepte ungdommer.